Íþróttafólki sem skarar framúr í Kópavogi eru veittar viðurkenningar á íþróttahátíð bæjarins . Íþróttafólk ársins 2019 í Kópavogi verður kynnt á íþróttahátíð Kópavogs föstudaginn 3. janúar kl. 17.00 . Hátíðin er haldin í Samskipahöllinni , reiðhöll Spretts og stendur til kl. 19.00 . Íþróttakarl og íþróttakona Kópavogs eru valin úr hópi 10 íþróttamanna sem íþróttaráð Kópavogs valdi úr innsendum tilnefningum frá íþróttafélögum . Íbúar gátu tekið þátt í kosningu um íþrótttakarl og íþróttakonu ársins en kosningu lauk 31. desember . Í ár voru þessi tilnefnd : Agnes Sto-Tuuha , fimleikakona úr Gerplu ; Aron Snær Júlíusson , kylfingur úr Golfklúbbi Kópavogs og Garðabæjar ; Berglind Björg Þorvaldsdóttir , knattspyrnukona úr Breiðabliki , Hulda Clara Gestsdóttir , kylfingur úr Golfklúbbi Kópavogs og Garðabæjar ; Ingvar Ómarsson , hjólreiðamaður úr Breiðablik , Ívar Ragnarsson , skotfimimaður úr Skotíþróttafélagi Kópavog ; Patrik Viggó Vilbergsson , sundmaður úr Breiðablik ; Ragna Sigríður Ragnarsdóttir , sundkona úr Breiðablik ; Svana Katla Þorsteinsdóttir , karatekona úr Breiðablik og Valgard Reinhardsson , fimleikamaður úr Gerplu . Íþróttakarl og íþróttakona Kópavogs fá í sinn hlut farandbikar og eignarbikar auk peningaverðlauna frá Kópavogsbæ . Fjölmargar viðurkenningar eru svo veittar til yngri iðkenda og þá fær flokkur ársins viðurkenningu .